(65)

Chun éifeachtacht na n-oibleagáidí a leagtar síos leis an Rialachán seo a áirithiú, agus é á chinntiú ag an am céanna go dteorannófar na hoibleagáidí sin don mhéid is gá chun inchoimhlinteacht a áirithiú agus chun dul i ngleic le héifeachtaí díobhálacha a bhaineann le cleachtais éagóracha a dhéanfadh geatóirí, tá sé tábhachtach iad a shainiú agus a theorannú go soiléir chun go bhféadfaidh an geatóir iad a chomhlíonadh go huile, agus urraim iomlán á léiriú aige don dlí is infheidhme, go háirithe Rialachán (AE) 2016/679 agus Treoir 2002/58/CE, agus reachtaíocht maidir le cosaint tomhaltóirí, cibearshlándáil, sábháilteacht táirgí agus ceanglais inrochtaineachta, lena n-áirítear Treoir (AE) 2019/882 agus Treoir (AE) 2016/2102 ó Pharlaimint na hEorpa agus ón gComhairle (15). Ba cheart do gheatóirí comhlíonadh an Rialacháin seo a áirithiú trí dhearadh. Dá bhrí sin, ba cheart na bearta atá riachtanach a bheith comhtháite, a mhéid is féidir agus i gcás inarb ábhartha, sa dearadh teicneolaíochta a bhíonn in úsáid ag na geatóirí. D’fhéadfadh sé a bheith iomchuí go sonrófaí an Coimisiún tuilleadh, tar éis dó é a phlé a dhéanamh leis an ngeatóir lena mbaineann agus tar éis do thríú páirtithe barúlacha a thabhairt, roinnt de na bearta ba cheart don gheatóir lena mbaineann a ghlacadh chun na hoibleagáidí sin a bhféadfadh sé go ndéanfaí sonrú breise orthu a chomhlíonadh go héifeachtach nó, i gcás teacht timpeall, na hoibleagáidí uile a chomhlíonadh. Go háirithe, ba cheart sonrú breise den sórt sin a bheith indéanta i gcás inar féidir le héagsúlachtaí seirbhíse laistigh de d’aon chatagóir amháin croísheirbhíse ardáin difear a dhéanamh do chur chun feidhme oibleagáide a bhféadfadh sé go ndéanfaí sonrú breise uirthi. Chuige sin, ba cheart an geatóir a bheith in ann a iarraidh ar an gCoimisiún a bheith rannpháirteach i bpróiseas trína bhféadfadh an Coimisiún sonrú breise a dhéanamh ar roinnt de na bearta ba cheart don gheatóir lena mbaineann a ghlacadh chun na hoibleagáidí sin a chomhlíonadh go héifeachtach. Ba cheart rogha a bheith ag an gCoimisiún maidir le cé acu ba cheart nó nár cheart an sonrú breise sin a sholáthar agus cá huair ba cheart a dhéanamh amhlaidh, agus cóir chomhionann, comhréireacht agus prionsabal an dea-riaracháin á n-urramú aige ag an am céanna. I ndáil leis an méid sin, ba cheart don Choimisiún na príomhchúiseanna is bonn lena mheasúnú a sholáthar, lena n-áirítear aon tosaíochtaí forfheidhmiúcháin. Níor cheart an próiseas sin a úsáid chun an bonn a bhaint d’éifeachtacht an Rialacháin seo. Ina theannta sin, tá an próiseas gan dochar do chumhachtaí an Choimisiúin cinneadh a ghlacadh lena mbunaítear nár chomhlíon an geatóir aon cheann de na hoibleagáidí a leagtar síos sa Rialachán seo, lena n-áirítear an fhéidearthacht fíneálacha nó íocaíochtaí pionósacha tréimhsiúla a fhorchur. Ba cheart an Coimisiún a bheith in ann imeachtaí a athoscailt, lena n-áirítear i gcás ina dtarlóidh sé nach raibh na bearta sin a sonraíodh éifeachtach. Ba cheart athoscailt mar gheall ar shonrú arna nglacadh trí chinneadh a bheith neamhéifeachtach a chur de chumas ar an gCoimisiún an sonrú sin a leasú go hionchasach. Ba cheart an Coimisiún a bheith in ann tréimhse ama réasúnta a leagan síos ina bhféadfar na himeachtaí a athoscailt i gcás ina dtarlóidh sé nach raibh na bearta sin a sonraíodh éifeachtach.